Kommissionens forordning (EF) nr. 531/2003

af 25. marts 2003

om ændring af forordning (EF) nr. 2375/2002 om åbning og forvaltning af et EF-toldkontingent for import af blød hvede af anden kvalitet end høj kvalitet fra tredjelande og om undtagelsesbestemmelser til Rådets forordning (EØF) nr. 1766/92

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 12, stk. 1,

under henvisning til Rådets afgørelse af 19. december 2002 om indgåelse af en aftale i form af brevveksling mellem Det Europæiske Fællesskab og Amerikas Forenede Stater om ændring af indrømmelserne for korn i liste CXL, der er knyttet som bilag til GATT af 1994(3), særlig artikel 2,

under henvisning til Rådets afgørelse af 19. december 2002 om indgåelse af en aftale i form af brevveksling mellem Det Europæiske Fællesskab og Canada i henhold til artikel XXVIII i GATT af 1994 om ændring af indrømmelserne for korn i liste CXL, der er knyttet som bilag til GATT af 1994(4), særlig artikel 2, og

ud fra følgende betragtninger:

(1) Ved Kommissionens forordning (EF) nr. 2375/2002(5) blev der åbnet et toldkontingent for import af 2981600 tons blød hvede af anden kvalitet end høj kvalitet fra tredjelande, inkl. 572000 tons hvede med oprindelse i Amerikas Forenede Stater og 38000 tons hvede med oprindelse i Canada. Kontingentets anvendelse har medført en række praktiske problemer.

(2) I den første uge for indgivelse af bud for import under delkontingent III, der omfatter alle tredjelande undtagen Amerikas Forenede Stater og Canada, blev kontingentmængden kraftigt overtegnet, så at delkontingenterne er udnyttet indtil det næste kvartal, der begynder den 1. april 2003. Overtegningen bør begrænses ved at harmonisere anvendelsesdatoerne i alle medlemsstater med hensyn til helligdage og ved at afkorte importlicensernes gyldighedsperiode.

(3) De for oprindelsescertifikaterne gældende bestemmelser om det administrative samarbejde med eksportlandenes myndigheder har vist sig vanskelige at anvende på grund af det store antal eksportlande, der er involveret. Bestemmelserne bør derfor ændres med tilbagevirkende kraft for at undgå forskelsbehandling af de erhvervsdrivende.

(4) Der bør derfor foretages ændringer i forordning (EF) nr. 2375/2002.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 2375/2002 foretages følgende ændringer:

1) Artikel 5, stk. 2, første afsnit, affattes således:"På dagen for indgivelse af licensansøgninger sender medlemsstaternes myndigheder senest kl. 18.00, Bruxelles-tid, pr. telefax Kommissionen en meddelelse efter den model, der er vist i bilaget, og med angivelse af de samlede mængder af importlicensansøgningerne."

2) Artikel 6 udgår.

3) Artikel 9 ændres som følger:

a) litra a) affattes således:

"a) i rubrik 8 oprindelseslandet, og 'ja'-boksen afkrydses"

b) følgende afsnit indsættes:"Licenserne er kun gyldige for produkter med oprindelse i det land, der er angivet i rubrik 8."

4) Artikel 11 affattes således:

"Artikel 11

Når blød hvede af anden kvalitet end høj kvalitet med oprindelse i tredjelande overgår til fri omsætning inden for rammerne af toldkontingentet, skal der forelægges et oprindelsescertifikat, der er udfærdiget af eksportlandenes nationale myndigheder, jf. bestemmelserne i artikel 47 i Kommissionens forordning (EØF) nr. 2454/93(6)."

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. april 2003, idet artikel 1, nr. 4), dog anvendes fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. marts 2003.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) Endnu ikke offentliggjort i EUT.

(4) Endnu ikke offentliggjort i EUT.

(5) EFT L 358 af 31.12.2002, s. 88.

(6) EFT L 253 af 11.10.1993, s. 1.